**Ministerstvo životného prostredia SR**

Námestie Ľudovíta Štúra 1

812 35 Bratislava

V Bratislave, dňa 08.10.2021

Vážený pán minister,

ako starostovia a primátori obcí a miest Slovenskej republiky sa nestotožňujeme s Vašim prístupom k nekoncepčnému zaraďovaniu území obývaných našimi občanmi do systému chránených území NATURA 2000. Deklarujeme, že trváme na ochrane prírody, ale k riešeniam nemôže prichádzať politicky, bez účasti dotknutých obyvateľov, ich starostov a primátorov.

Odmietame situácie, kedy pozemky, ktoré sa nachádzajú za obydliami ľudí a boli nimi po stáročia obhospodarované sa rozhodnutím spoza zeleného stola majú stať územiami s druhým a tretím stupňom ochrany. Neznamená to len obmedzenie možnosti výstavby na týchto územiach, ale aj o neprimerané sprísnenie podmienok pre obhospodarovanie a s ním súvisiace činnosti.

Ako politik zastávate funkciu jedno volebné obdobie. Ako človek musíte uznať, že predmetné pozemky sú pôdou po našich starých otcoch. Nekoncepčné administratívne rozhodnutie o zaradení dedičnej pôdy do systému NATURA 2000 môže našu krajinu hospodársky i spoločensky poškodiť. Nejde len o negatívny dopad na turizmus, ako významný zdroj príjmu obyvateľov v regiónoch, ale predovšetkým o pocit príslušnosti k pôde, regiónu a štátu, v ktorom ľudia žijú.

Každé územie, ktoré sa nachádza v treťom stupni ochrany, musí byť ponúknuté na predaj Slovenskej republike, pretože jej prislúcha predkupné právo. Tým obmedzujete občanov Slovenskej republiky, ktorí tradične žijú v danej oblasti a narábate s ich vlastníctvom, výrobnými prostriedkami a poškodzujete ich pracovnú morálku a životné prostredie. Vyvolávate nespokojnosť v regiónoch. Vami riadený proces sa takto deje, len za účelom naplnenia záväzkov SR voči komisií EÚ a nemá nič spoločné s ochranou prírody a potrebami občanov SR.

Prístup Vášho ministerstva ako riadiaceho orgánu prerozdeľujúceho nenávratné finančné prostriedky, ako aj jednotlivých podriadených agentúr a fondov, je nekoncepčný, neodborný a v žiadnom prípade nie je apolitický. Upozorňujeme na spolitizovaný prístup Environmentálneho fondu, ktorý je vo Vašej pôsobnosti a ktorý za jeden týždeň zamietol stovky žiadosti zo strany samospráv o vybudovanie kanalizácie a pitnej vody na ich územiach.

Čerpanie prostriedkov je v mnohých prípadoch ilúziou a len mediálne ponúknutou administratívnou možnosťou, bez reálnej šance využiť prostriedky z Vami obhospodarovaných fondov. Brzdíte rozvoj životných podmienok a životnej úrovne obyvateľov Slovenskej republiky. Z týchto dôvodov Vás žiadame o:

* **prizvanie reprezentantov samospráv za okrúhly stôl na Vašom ministerstve, za účelom prehodnotenia návrhu území, ktoré majú byť zaradené do systému NATURA 2000, do 02.11.2021**

Veríme, že z Vašej strany dôjde k pochopeniu oprávnených požiadaviek samospráv. Reprezentujeme obecné a mestské občianské komunity. Vaše pochopenie pomôže predísť ďalšej eskalácii občianskej nespokojnosti v Slovenskej republike. Pomohli by ste odstrániť rozpor medzi Programovým vyhlásením vlády SR a neadekvátnou prácou Vášho ministerstva.

S pozdravom